รับเหมาฯเฮ!งาน3หมื่นล.ผุดพนังกั้นนํ้า
“กลุ่มรับเหมาฯ” ลูบปากรองานสร้างกำแพงเขื่อนริมน้ำ 3 หมื่นล้านบาท โครงการด่วน ประมูลเร็ว ปีนี้ลุ้นรถไฟฟ้าอีก 2.4 แสนล้านบาท
24 ก.พ. 2555

“กลุ่มรับเหมาฯ” ลูบปากรองานสร้างกำแพงเขื่อนริมน้ำ 3 หมื่นล้านบาท โครงการด่วน ประมูลเร็ว ปีนี้ลุ้นรถไฟฟ้าอีก 2.4 แสนล้านบาท
นายชาตรี ศรีสมัยเจริญ นักวิเคราะห์หลักทรัพย์ บริษัทหลักทรัพย์ (บล.) กรุงศรี เปิดเผยว่า กรณีรัฐบาลเปิดโครงการบริหารจัดการน้ำระยะแรกที่ต้องทำให้ทันในเดือน พ.ค.นี้ วงเงิน 9 หมื่นล้านบาท แบ่งเป็นสร้างกำแพงเขื่อนริมน้ำ 3 หมื่นล้านบาท และชดเชยพื้นที่รับน้ำ 6 หมื่นล้านบาท จะส่งผลดีต่อกลุ่มรับเหมา เพราะเป็นโครงการเร่งด่วนที่ต้องเปิดประมูลเร็ว และการต่อรองราคาจากรัฐมีน้อย
ทั้งนี้ บริษัทขนาดใหญ่อย่างบริษัท ช.การช่าง (CK) บริษัท อิตาเลียนไทย ดีเวล๊อปเมนต์ (ITD) และบริษัท ซิโน-ไทย เอ็นจิเนียริ่ง แอนด์ คอนสตรัคชั่น (STEC) มีโอกาสได้งานถ้วนหน้า และถือเป็นงานที่มีมูลค่าสูงเมื่อเทียบกับระยะเวลาก่อสร้างเพียง 1 ปี แนะนำซื้อเก็งกำไร ITD และ CK เพราะมีประสบการณ์งานด้านนี้มากสุด ให้ราคาเป้าหมาย 4.75 บาท และ 8.5 บาท 
ด้าน บล.ฟินันเซีย ไซรัส ระบุว่า ปีนี้หุ้นรับเหมาฯ มีโอกาสดี คาดว่าภาครัฐจะเปิดประมูลรถไฟฟ้า 4 สาย คือ สายสีเขียว สีชมพู สีส้ม และสีม่วง วงเงินรวม 2.41 แสนล้านบาท นอกจากนี้ยังมีงานสร้างเขื่อนรอบนิคมฯ ของเอกชน มูลค่า 3,750 ล้านบาท โดยเลือก STEC เป็นหุ้นเด่น 
บล.เมย์แบงก์ กิมเอ็ง (ประเทศไทย) กล่าวว่า เลือก STEC เป็นหุ้นเด่น ให้ราคาเป้าหมาย 16.10 บาท